अनारकली के मिथक में एक पहलू उसे दीवार में चिनवाने का भी है। किसी जीते-जागते व्यक्ति को दीवार में चिनवा देना सजा देने का एक अनोखा तरीका ही कहा जा सकता है। सजा देने के ऐसे अनोखे तरीके अकबर को खूब सूझते थे। एक बार एक सैनिक को काम में लापरवाही की सजा में उसने मरे भैंसे के शरीर के खोखल पर बँधवा कर नदी में लटकवा दिया था। थपेड़ों से बेहाल हो गए सैनिक की चीख-पुकार पर उसे निकाल कर गुलाम के तौर पर उसकी नीलामी करवा दी गई। दूध के भाई अधम खाँ को किले की बुर्जी से दो बार नीचे फिंकवाने की बात तो अकबर की कार्यशैली का मशहूर तथ्य है ही। क्या इन उदाहरणों की रोशनी में अनारकली को दीवार में चिनवाने की बात निरी किंवदंती मानी जा सकती है?